– Det ene hornet var helt fullt av urin. Før jeg skjønte hva som hadde skjedd, skulle jeg snu det. Da rant det litervis med urin utover møbler og meg selv. Det andre hornet har vi ikke tømt ennå, og der ligger det avføring. Så vi hadde en veldig lite trivelig dag her i går, sier Sissel Emile Kvalevåg oppgitt.

Gjesdalbuen omtalte saken først.

Tirsdag skulle hun hente frem instrumenter til elleve nye aspiranter. Hun ble istedenfor møtt av et helt annet syn.

Dirigent Sissel Emilie Kvalevåg skulle egentlig gjøre klart til 17. mai, i stedet fant hun et lager fullt av avføring. Foto: Alexander Hagenes / NRK

– Det var masse rot. Brannslukningsapparatet var brukt, slik at det lå pulver i hele andre etasje. Det var også flere ølbokser stod igjen på bordene, så det er tydelig at noen har hatt det gøy her, sier hun.

Aller verst gikk det utover lageret. Langs veggene har det vært benker med puter på, men de var de nødt til å kaste.

– Store deler av putene var tilsmurt i avføring. I tillegg lå det et horn midt på gulvet, som noen har gjort fra seg i.

Skader for 30.000 kroner

To av instrumentene som ble fylt med urin og avføring. Gjesdal lensmannskontor opplyser en skadeverdi på 30.000 kroner. Foto: Alexander Hagenes / NRK

– Dette er en veldig spesiell sak, sier Einar Haugland, som er politioverbetjent ved Gjesdal lensmannskontor.

Fire instrumenter; en kornett og tre horn, er totalskadet. Instrumentene har en samlet verdi på 30.000 kroner og saken er anmeldt.

– Dette må ha skjedd i løpet av helgen. Vi har i dag mottatt en anmeldelse for skadeverk, men vi har foreløpig ingen mistenkte, sier Haugland.

Gjerningspersonen skal ifølge politiet i Gjesdal ha tatt seg inn via en ulåst dør, og deretter tilgriset instrumentene med avføring og urin.